**Je ne sais quoi**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Acel “ceva” ce l-am găsit la tine

Nu-l pot numi... Hotarul unui timp

Am să-l ridic între prezent şi mâine

Să-ţi las răgaz... Poate-n acest răstimp

Ai să-nţelegi că tu însemni “acasă”

Oricâte uşi închise am găsit,

Să nu te minţi că mie nu-mi mai pasă

Chiar dacă uneori prin infinit

Îmi fac plimbarea... Plec aşa departe

Şi mă întreb ţi-e dor de vremea când

Ne ascundeam între coperţi de carte

Şi dragoste făceam pe coli de gând.

- Acel “ceva” l-am căutat cu sete

În orişice femeie ce-a trecut

Prin viaţa mea, am ridicat ştachete

Şi-am străbătut un drum necunoscut.

Într-un târziu, de-a dreptul imposibil

Mi s-a părut efortul, în zadar.

Răscruci de vânt şi fără combustibil

Am fost, dar visul l-am hrănit cu jar

Să-ţi construiesc o casă-n poezie.

Acel “ceva” eşti tu! Neegalat

Destinul ce ne-a dus spre veşnicie,

În vieţi ce ne-au rămas de explorat.

Liliana Trif Ioan Grigoraș